হাওড়া থেকে দিল্লিগামী ট্রেনে উঠে আগ্রা পৌঁছে গেলাম। খাওয়া দাওয়া সেরে বিকেলের বাসে জয়পুর চলে গেলাম। জয়পুরে পৌঁছে পরদিন রাজস্থান পুলিশের ওই বড়কর্তার সঙ্গে দেখা করতে তিনি খুব খাতির করলেন। জয়পুর থেকে ঢোলপুর না গিয়ে আমরা আবার বিকেলে ফিরে এলাম আগ্রা। সন্ধ্যেয় ট্রেন রয়েছে গোয়ালিয়রের, ওই ট্রেনেই যাওয়া যাবে মুরেনায়। এ সব এলাকা তিন রাজ্য— মধ্যপ্রদেশ, উত্তরপ্রদেশ, রাজস্থানের সীমান্তবর্তী। আমরা আগ্রা পৌঁছেই টাঙ্গাওয়ালাদের, বাসচালক, সহযাত্রী, রেল স্টেশনে সর্বত্র যেখানেই সুযোগ পাচ্ছি, নিজেদের ‘পত্রকার’ পরিচয় দিয়ে চলছিলাম। ‘বাগীদের সঙ্গে দেখা করতে চাইছি, তাদের ‘কহানি’ লিখতে চাইছি’— এ সবও বলাবলি করছিলাম। ‘বাগী’ শব্দটির অর্থ ‘বিদ্রোহী’। ৬০-এর দলকে চম্বলে শান্তিপ্রয়াসে আসা বিনোবা ভাবে চম্বল দস্যুদের ‘বাগী’ অভিধা দিয়েছিলেন।